Ul levr taer eo, feuls ken ez eo betek ma vez heuget al lenner gwezhioù zo… met dont a reer da voazañ, a-benn ar fin. Seul vui ma teu a-wel, tamm-ha-tamm, inizi a zouster degaset gant maouezed zo (dezho ur perzh politik a-bouez  memestra) ha gant o darempredoù karantez ha familh, daoust ma ne vije ket boutin ar re-se. Denelezh ivez o tont a-wel dousig eus tu an hini glas e vegel, ar paotr yaouank a emell eus ar jeuioù dañjerus a vez anv anezho, hag a weler o vont da vras tamm-ha-tamm en ur dreuziñ meur a janglenn ferv.  Er bed feuls-se e pourmen James Ellroy ur bluenn dibar, hep munud ebet a re, betek bezañ sech a-wezhioù : klotañ a ra mat gant an tudennoù eo ar muntr hag an drougemglev o femdez.  Ur romant e chom, daoust  ma vije diwar-benn Istor ar Stadoù-Unanet eus JF Kennedy betek ar Watergate. Un istor eus an Istor, gwelet eus tu teñval an daolenn, en ur mod. Men dare hag-eñ ne vezer ket kaset pelloch ha gwirionoch gant ijin James Ellroy eget gant an titouroù ofisiel a cheller rastellat diwar-benn ar vro liesdremm-mañ he deus, evel an holl vroioù met marteze muioch, ur bern traoù da guzhat.